b'\n_START_ARTICLE_\nMumbain terrori-iskut 2008\n_START_SECTION_\nIskut\n_START_PARAGRAPH_\nIslamistiterroristit ovat tehneet silloin t\xc3\xa4ll\xc3\xb6in terrori-iskuja Mumbaissa jo vuodesta 1993._NEWLINE_Iskuja tehtiin muun muassa Chhatrapati Shivaji Terminuksen rautatieasemalla, Oberoi Trident- ja Taj Mahal Palace -nimisiss\xc3\xa4 viiden t\xc3\xa4hden hotelleissa, ravintolassa, poliisin p\xc3\xa4\xc3\xa4majassa, ja Mumbain juutalaisessa keskuksessa. Iskuissa k\xc3\xa4ytettiin AK-47 rynn\xc3\xa4kk\xc3\xb6kiv\xc3\xa4\xc3\xa4reit\xc3\xa4 ja k\xc3\xa4sikranaatteja. Terroristit ottivat panttivankeja hotelleissa ja juutalaisessa keskuksessa. Terroristien kerrotaan kohdistaneen iskunsa varsinkin l\xc3\xa4nsimaalaisiin ja Israelin juutalaisiin ja etsineen n\xc3\xa4it\xc3\xa4 panttivangeikseen, tosin suurin osa kuolleista oli Intian kansalaisia. Er\xc3\xa4\xc3\xa4n terroristin kerrotaan vaatineen kaikkien Intiassa vankina olevien mujahideenien vapauttamista vastineeksi omien panttivankiensa vapauttamisesta._NEWLINE_Viranomaiset joutuivat tulitaisteluihin terroristien kanssa, ja rynn\xc3\xa4k\xc3\xb6iv\xc3\xa4t rakennuksiin, joissa panttivankeja pidettiin. Tulitaistelut jatkuivat viel\xc3\xa4 28. p\xc3\xa4iv\xc3\xa4n iltana. Terroristit sytyttiv\xc3\xa4t useita tulipaloja, muun muassa Taj Mahal Palace -hotelli paloi pahoin. Poliisin p\xc3\xa4\xc3\xa4majaan kohdistuneessa iskussa kuoli my\xc3\xb6s Mumbain alueen terrorisminvastaisen poliisiyksik\xc3\xb6n p\xc3\xa4\xc3\xa4llikk\xc3\xb6 Hemant Karkare. Iskussa oli j\xc3\xa4\xc3\xa4nyt yksi terroristi eloon. Isku p\xc3\xa4\xc3\xa4ttyi 29. marraskuuta 2008.\n_START_SECTION_\nTekij\xc3\xa4t\n_START_PARAGRAPH_\nHy\xc3\xb6kk\xc3\xa4\xc3\xa4ji\xc3\xa4 oli kymmenen, joista turvallisuusjoukot surmasivat yhdeks\xc3\xa4n ja vangitsivat yhden._NEWLINE_He olivat hieman yli 20-vuotiaita nuoria miehi\xc3\xa4. Hy\xc3\xb6kk\xc3\xa4\xc3\xa4j\xc3\xa4t olivat islamisteja, ja kaikkien tai osan heist\xc3\xa4 kerrotaan olevan Pakistanista. Tuntematon organisaatio nimelt\xc3\xa4\xc3\xa4n Deccan Mujahideen ilmoitti uutistoimistoille l\xc3\xa4hett\xc3\xa4m\xc3\xa4ss\xc3\xa4\xc3\xa4n s\xc3\xa4hk\xc3\xb6postiviestiss\xc3\xa4 syyllistyneens\xc3\xa4 iskuihin. Kun viimeisetkin terroristit oli surmattu, nousi ep\xc3\xa4illyn kohteeksi pakistanilainen islamistij\xc3\xa4rjest\xc3\xb6 Lashkar-e-Taiba ("Oikeauskoisten armeija"), joka on j\xc3\xa4rjest\xc3\xa4nyt iskuja jo vuodesta 2001 l\xc3\xa4htien, muun muassa se hy\xc3\xb6kk\xc3\xa4si Intian parlamenttiin vuonna 2001, teki iskun Hyberabadin huvipuistoon vuonna 2007 ja teki 200 henke\xc3\xa4 vaatineet junapommi-iskut vuonna 2006. Ainut terroristeista eloonj\xc3\xa4\xc3\xa4nyt, kiinniotettu Azam Arim Kasav (eli Mohammad Ajmal Amir Iman) ilmoitti kuuluvansa kyseiseen j\xc3\xa4rjest\xc3\xb6\xc3\xb6n. My\xc3\xb6s teletiedot tukevat t\xc3\xa4m\xc3\xa4n j\xc3\xa4rjest\xc3\xb6n syyllisyytt\xc3\xa4 n\xc3\xa4ihinkin iskuihin. Mumbain poliisin mukaan ainakin kymmenen tekij\xc3\xb6ist\xc3\xa4 on tunnistettu nimelt\xc3\xa4 pakistanilaisiksi._NEWLINE_Ainoa eloonj\xc3\xa4\xc3\xa4nyt terroristi tuomittiin kuolemaan ja hirtettiin 21. marraskuuta 2012.'